**Baggrundsnotat**

**Data vedrørende fiskerierhvervet dels til forvaltningsformål, dels til offentligheden**

**Hilmar Ogmundsson og Thomas Rassing**

1. **Fiskeriforvaltningen adgang til nødvendige oplysninger om fiskeriet**

**a. Oplysninger om det grønlandske fiskeri der indsamles på nuværende tidspunkt**

Det er store mængder data som den offentlige forvaltning har adgang til om fiskeriet. De data er hovedsagligt indsamlet af Grønlands Fiskerilicenskontrol (GFLK) og Skattestyrelsen.

***GFLK***

GFLK varetager den daglige kontrol og håndhævelse af fiskeriloven og tilhørende bekendtgørelser. GFLK indsamler information fra fartøjsmeldinger og logbøger, indhandlinger fra opkøbere samt data fra fartøjsovervågning. GFLK varetager data fra 7 kilder: 1) Meldinger, 2) Logbøger, 3) Indhandlinger, 4) Eksportcertificeringer, 5) Kontrolrapporter, 6) Fartøjsovervågning, og 7) Bemanding. Derudover opbevarer GFLK oplysninger om juridiske personer og fartøjer.

GFLK leverer endvidere data til diverse formål i prioriteret rækkefølge: 1) Kontrolmæssige formål, 2) Fiskeriafdelingen i øvrigt (FA), 3) Biologi, 4) Statistik, og 5) Økonomi.

Alle fartøjer er forpligtiget til at indberette detaljerede oplysninger om deres fiskeri samt hvornår og hvor det er forgået til GFLK. Ligeledes er fartøjer forpligtiget til at indberette deres indhandlingsmængder samt til hvilke fabrikker der landes. Fabrikkerne skal tilsvarende levere oplysninger om, hvad de har modtaget af indhandlingsmængder og hvad de har betalt i indhandlingsværdier.

I forbindelse med overholdelse af bemandingsbekendtgørelsen er de enkelte fartøjer over 24 meter forpligtiget til at levere besætningslister for hver fisketur, så GLFK har den samlede beskæftigelse på fartøjer over 24 meter til rådighed.

GFLK administrerer også bekendtgørelse om indberetning af produktionsmæssige og økonomiske oplysninger vedrørende erhvervsmæssigt fiskeri. GFLK varetager indkrævning af økonomiske oplysninger, og foretager ikke datavalidering eller analyse heraf. Bekendtgørelsen har det formål at indsamle data til at analysere økonomien i fiskeflåden ved udarbejdelse af lovændringer, og dermed give mulighed for mere kvalificerede beregninger for, hvordan ressourcerenteafgifterne påvirker flådens rentabilitet. I bekendtgørelsen forpligtes det enkelte rederi til at levere oplysninger om de enkelte fartøjers årlige økonomi i det havgående fiskeri, og det kystnære fiskeri for fartøjer over 6 meter. Ligeledes forpligtes den enkelte fiskefabrik til at levere oplysninger om deres årlige økonomi.

***Skattestyrelsen***

Fiskeriselskaber er forpligtet til at levere deres årsregnskaber til Skattestyrelsen. Det enkelte årsregnskab er offentligt tilgængeligt i det centrale virksomhedsregister i Danmark. Ligeledes indsamles selskabernes interne skattepligtige indkomster.

For de fiskere, som driver deres forretning som selvstændige erhvervsdrivende, indsamles oplysninger om deres drift på en særskilt blanket i forbindelse med deres selvangivelse.

I forbindelse med ressourceafgifter på fiskeriet er rederierne forpligtet til at levere kvartalsvis afgiftsgrundlag for den enkelte fangede art til beregning af afgiftsbetaling i form af hhv. eksportværdier og eksportmængder samt indhandlingsværdier og indhandlingsmængder. Skattestyrelsen indsamler derfor artsfordelt omsætning fordelt på hhv. eksport og indhandling for det enkelte fiskefartøj samt hvad det enkelte fartøj har betalt i ressourceafgifter. På baggrund af data om det enkelte fartøjs omsætning og mængder er det muligt at beregne gennemsnitspriser i produktvægt og levende vægt. På det pelagiske fiskeri modtages oplysninger om art, fangstmængder, samt hvilket fartøj der har fisket fra selskaberne.

Toldfunktionen modtager via post oplysninger om fiskerierhvervets eksportmængder og eksportværdier fordelt på arter, produkter og selskaber, som efterfølgende sendes til Skattestyrelsen.

***Grønlands Naturinstitut***

Grønlands Naturinstitut (GN) bearbejder og vurderer udnyttelse og beskyttelse af levende ressourcer ud fra logbogs- og indhandlingsdata, indsamlet og valideret af GFLK. De udfører ligeledes forskning med henblik på vurdering af levende ressourcer af betydning for Grønland. GN´s rolle er endvidere at yde rådgivning til Grønlands Selvstyre vedrørende det bæredygtige niveau ved fastsættelse af TAC og kvoter.

**b. Er der behov indsamling af yderligere data til forvaltningen**

Der foregår en omfattende indsamling af data fra fiskerierhvervet i dag, som kan bruges til kontrolformål samt diverse analyseformål og statistikker i forbindelse med udviklingen af nye lovforslag og bekendtgørelser.

Der bør dog arbejdes på at indsamle yderligere data:

* GFLK kan indsamle data over hvilke produkter fisken bliver forædlet til samt forædlingsgraden fra fartøjer med egen produktion og fiskefabrikker. Disse oplysninger kan forvaltningen bruge til at:
  + kontrollere om færdig producerede mængder omregnet til levende vægt matcher fangster og indhandling, og
  + til at få overblik over hvor stor andel af fiskeressourcen, der bliver forædlet til færdigprodukter i Grønland henholdsvis, hvor store mængder, der bliver eksporteret som uforarbejdet fisk eller halvfabrikata.
* Oplysninger om anslået kapacitet hos fiskefartøjerne og fiskefabrikkerne er værdifuld information til at opgøre kapaciteten i forhold til kvote og indhandling. På nuværende tidspunkt beregnes fiskerikapaciteten ud fra de eksisterende data, der allerede er indsamlet gennem fartøjsregisteret og logbøger. Havgående fartøjer i rejefiskeriet rapporterer også størrelsessammensætning og forarbejdningsgrad. Forarbejdnings-kapaciteten ombord er et relativt begreb, men GFLK har informationer om bl.a. indfrysningskapacitet (tons/døgn).
* Ligeledes vil det være en fordel, hvis GFLK indsamler data om bonusser, og andre vederlag, i forbindelse med indhandlinger, som ofte udbetales i slutningen af året, og som påvirker førstehåndsværdien. Disse data vil give et bedre billede af den faktiske indhandlingspris.
* Det kan være fornuftigt, til internt brug hos Departementet for Fiskeri, Fangst og Landbrug og/eller GFLK, at oversigten over ejerskabet i fiskeriet med jævne mellemrum opdateres samt oversigten over opgørelser af fiskeriselskabernes direkte og inddirekte kvoteandele løbende opdateres.
* GFLK indsamler allerede besætningslister for fartøjer over 24 meter, og det kan overvejes om Grønlands Statistik (GS) kunne foretage indsamling af besætningslister på restende fartøjer i flåden for at udarbejde en særskilt beskæftigelsesstatistik for fiskeriet.
* Ligeledes bør det overvejes, om fabrikkerne skal levere data om antallet af ansatte i gennemsnit pr. måned eller samlede antal arbejdstimer til Grønlands Statistik. Disse oplysninger vil styrke kvaliteten af informationerne om beskæftigelsen i fiskerierhvervet.
* Endvidere bør det overvejes om der skal registreres data om hjemsendelser af medarbejdere på fiskefabrikkerne grundet råvaremangel.

**c. Er den nuværende forvaltning af dataindsamlingen hensigtsmæssig og effektiv**

I dag foregår der i høj grad manuel indberetning af data til GFLK. Oplysninger om fangstmængder indsendes til GFLK, indledningsvist via e-mail og efterfølgende skriftligt i en logbog. Ligeledes leverer fiskefabrikker indhandlingsdata i Excel-filer som skal indtastes i GFLK´s database i manuelt. Der forekommer derfor en del manuelt indtastningsarbejde, hvor der er risiko for indtastningsfejl.

GFLK har argumenteret for ensartede regler for indhandlinger uanset hvilket indhandlingsanlæg fiskefartøjerne lander til i Grønland. Det omfatter ens størrelsessorteringer og klassifikationsregler (friskhed - kvalitet) bliver derved indhandlingspriser og markedet mere gennemskuelige for fiskerne og myndighederne. Det er bl.a. noget GFLK har efterlyst i forbindelse med revisionen af indhandlingsbekendtgørelsen.

Kvaliteten i fangstdata vurderes til at være høj, men den kan forbedres. GFLK har i flere år arbejdet på at etablere og indføre et krav om føring af elektronisk logbog. Automatisering af fangstrapportering forventes at frigøre ressourcer, der kan anvendes mere målrettet på validering og opfølgning af kontrol hos GFLK. Automatisering kan evt. medføre et mindre behov for menneskelige ressourcer hos erhvervet, samt øge kvaliteten af de indleverede data.

Oplysninger om det enkelte fartøjs og den enkelte fiskefabriks årlige økonomi bør indberettes via et net-baseret skema, som lagres i en database. Der er dog en del vanskeligheder forbundet med indberetningerne af teknisk karakter, og i forhold til definitionen af de data, som skal leveres.

Derudover er der en stor del af de erhvervsdrivende, som ikke leverer de økonomiske oplysninger, særligt inden for det kystnære fiskeri efter hellefisk og torsk. Der kan derfor være et behov for at lave en oplysningskampagne med henblik på at oplære og instruere de kystnære fiskere, som er pligtige til at levere oplysninger om deres økonomi hvert år.

I forhold til indberetning af selskabernes skattepligtige indkomster til Skattestyrelsen, er de leveret i pdf udgaver. Det gør det meget ressourcekrævende at danne sig et overblik over økonomien i fiskeriet. I forbindelse med indberetninger af afgiftsgrundlag til Skattestyrelsen ved ressourceafgifter leveres alt materiale i pdf dokumenter og Excel filer. Oplysninger som Skattestyrelsen modtager fra toldfunktionen om eksport i papirform indtastes manuelt i IT-systemet.

Der er et generelt behov for udarbejdelse af klare principper og metoder for dataindsamling samt at der i højere grad forekommer en automatisering af processerne, så data kan leveres ved hjælp af digitale skemaer via internettet, hvor data lagres direkte til database. Generelt forventes det at være en administrativ lettelse med elektroniske indberetninger.

**d. Forslag til principper for indsamling af data til forvaltningsformål**

Det er yderst vigtigt, at der indsamles forskellige data fra fiskeriet, idet den indsamlede data danner grundlag for en kvalificeret vurdering af fiskebestandenes tilstand, kontrol, statistikker og analyser, som anvendes i forbindelse med udarbejdelse af lovforslag og forslag til bekendtgørelser, diverse fiskeriforvaltningsforanstaltninger samt at kunne analysere og beregne rentabiliteten og ressourcerenten i fiskeflåden. Endvidere er der behov for data til at evaluere fiskeripolitikken og ressourceafgiftssystemet.

*Forslag til principper for dataindsamling fra fiskerierhvervet:*

* Hvem er ansvarlig for indsamlingen af data?
  + Det bør fremgå klart af principperne hvilken myndighed, der har ansvaret for dataindsamlingen.
  + Har den ansvarlige myndighed de fornødne ressourcer til at håndtere indsamlingen?
* Hvilke data skal leveres?
  + Der skal være en klar beskrivelse af hvilke oplysninger, som skal leveres.
  + Man bør i højere grad inddrage slutbrugerne i udformningen og gennemførelsen af dataindsamlingsrammen for bedre at afpasse indsamlingen af data efter behovet for data.
* Hvem skal levere data?
  + Det bør fremgå af principperne om den person der leverer data skal opfylde særlig krav, og i givet fald, hvilke. F.eks. skipperen indberetter fangst, fabrikschefen indberetter indhandling og revisoren skal indberette økonomiske data. Det bør klart fremgå hvem der skal levere data og hvem som har ansvaret.
* Hvordan skal data leveres?
  + Alle data bør leveres elektronisk igennem digitale skemaer via internettet hvor data lagres direkte til en database.
* Hvordan skal data kontrolleres og kvalitetssikres?
  + Der bør fastsættes en procedure for særlige metoder til at kontrollere og kvalitetssikre data.
* Hvordan og hvor skal data opbevares?
  + Data, som indsamles regelmæssigt og systematisk, bør opbevares i en IT-database, idet data, som opbevares i papirform risikerer at gå tabt og er svære at håndtere i store mængder.
  + Skal data opbevares centralt hos myndigheden, som har ansvaret for indsamling af data, eller et andet sted hos i den offentlige forvaltning eller hos et eksternt IT-firma.
  + Særlige regler for opbevaring af personfølsomme oplysninger i forhold til persondataloven.

Sanktioner ved manglende data indberetninger?

Det bør være sanktioner, hvis selskaberne ikke leverer de data de har pligt til. Det kan være i form af en større bøde eller inddragelse af fiskerlicens.

* Hvem skal have adgang til data?
  + Forvaltningen.
  + Fiskeriorganisationer.
  + Forskere.
  + Grønlands Statistik.
  + Evt. andre.
* Hvilke data skal offentliggøres fra fiskerierhvervet?
  + Aggregerede tal.

Tal på selskabs og fartøjsniveau.

* + Lovhjemmel til offentliggørelse af data og hvordan reglerne om offentliggørelse spiller sammen i forhold til persondata- og statistikloven.

1. **Offentlighedens adgang til oplysninger om fiskeriet**

**a. Hvilke fiskerioplysninger offentliggøres på nuværende tidspunkt**

Det virker meget vilkårligt hvor, hvordan og hvilke oplysninger om fiskeriet og fiskeproduktion i Grønland, der bliver offentliggjort i diverse publikationer og på de forskellige websider.

Der eksisterer næsten ingen offentlige detajlerede oplysninger om hvem, der ejer de forskellige fiskeriselskaber, de omsættelige kvoter, og hvem der får tildelt de øvrige kvoter samt hvilke fartøjer som fisker på kvoterne. Der findes ligeledes ingen tilgængelige oplysninger over de enkelte fartøjers udnyttelse af kvoterne og indhandlinger til de forskellige fabrikker samt fartøjernes og fabrikkernes produktion af de forskellige produkter til eksport og hjemmemarked. Endvidere er det meget begrænset med offentlige oplysninger om økonomien i fiskeriet.

På Departementet for Fiskeri, Fangst og Landbrugs hjemmeside, og på GFLK´s del af hjemmesiden businessingreenland.gl, kan der findes informationer om TAC og kvoter samt i nogen grad oplysninger om fangster og indhandlingsmængder. Oplysningerne er dog spredt over de to hjemmesider samt i forskellige pressemeddelelser og rapporter. Det vises således ikke et samlet oversigt for TAC, kvoter, fangster og indhandlinger over tid.

Det kan derfor ofte kræve en større indsats at få et overblik over de forskellige samlede oplysninger om de grønlandske fiskerier igennem de to offentlige hjemmesider. Departementet for Fiskeri, Fangst og Landbrug og GFLK arbejder derfor på, at opdatere den offentligt tilgængelige information vedrørende Grønlands fiskeri på henholdsvis Sullisivik.gl, Naalakkersuisut.gl og businessgreenland.gl

I Grønlands Statistiks (GS) statistik over det grønlandske fiskeri er der bedre muligheder for at hente overordnede oplysninger om Grønlands fiskeri. GS offentliggør på grundlag af GFLK‘s database oplysninger fordelt på arter og flådekomponenter aggregerede oplysninger om årlige fiskekvoter, fangstmængder fordelt på kvartaler, indhandlingsmængder og indhandlingsværdier fordelt på måneder samt oplysninger om eksporten af de forskellige fiskeprodukter. Derudover offentliggøres statistik over antallet af fiskefartøjer, fartøjstyper, fartøjsaldre i deres årlige publikation af fiskeriet. Ligeledes offentliggøres beskæftigelsesstatistik for fiskeriet dog kun samlet for fiskeri, fangst og landbrug. Endvidere udarbejder Grønlands Statistik hvert år regnskabsstatistik for fiskerierhvervet på grundlag af selskabernes årsregnskaber.

På Grønlands Naturinstituts hjemmesiden findes der oplysninger om den biologiske rådgivning for de forskellige arter samt en oversigt for en længere periode over kvoter og fangstmængder fordelt på arter.

På Skattestyrelsen hjemmeside offentliggøres oplysning om ressourceafgiftssatserne for det kommende kvartal.

**b. Øget behov for offentliggørelse af fiskerioplysninger**

Gennemsigtighed er fundamental for fiskeriforvaltningen i Island og er grundlaget for samfundets og fiskerierhvervets tillid til Fiskeridirektoratets arbejde. For at fremme gennemsigtigheden er samtlige oplysninger om den enkelte aktør i det islandske fiskeri offentligt tilgængeligt på Fiskeridirektoratets webportal. Disse oplysninger omfatter blandt andet oplysninger om TAC og kvoter, hvilke rederier eller enkelte personer, der ejer kvoterne og en opgørelse af deres samlede kvoteandele fordelt på arter, samt oplysninger om hvad det enkelte fartøj fisker og indhandler, kvotehandler osv.

For at fremme gennemsigtigheden i fiskeriet i Grønland bør der være fuld transparens af fiskerioplysninger og ejerskab af kvoter, da der grundlæggende er tale om en udnyttelse af ressourcer, som er samfundets ejendom. Dette kan med fordel ske efter de samme principper som anvendes i Island.

Det bør derfor arbejdes på at gøre detaljerede oplysninger om ejerskab, flåden, TAC, kvoter, fangster og indhandlinger på selskabs-, fartøj´s og evt. fabriksniveau offentlig tilgængelige. Ligeledes bør der offentliggøres oplysninger om, hvad det enkelte selskab og fartøj har betalt i fiskeriafgifter tilsvarende i Grønland og i Island. Detajlerede oplysninger om den enkelte aktør i fiskeriet bør kun være tilgængelige på en offentlig myndigheds webportal. En sådan grad af åbenhed vil resultere i, at selskaberne må tåle offentliggørelse af oplysninger, som er henførbare til det enkelte selskab f.eks. oplysninger om licensudstedelse og kvotetildeling.

GS bør arbejde på at videreudvikle deres statistikker over det samlede fiskeri i forhold til informationer om flådestrukturen, kvoter, fangstmængder og indhandlinger. Ligeledes bør GS arbejde på at udvide deres regnskabsstatistik med økomien i de enkelte flådesegmenter og landproduktion. Endvidere bør der videreudvikles på beskæftigelsesstatistik for fiskerierhvervet fordelt på flådesegmenter og fabrikker.

GS ambition er, at flere forvaltere, institutioner, selskaber og forskere benytter Statistik-banken, således at GS hjemmeside i endnu højere grad bliver den centrale hjemmeside for aggregerede ikke person- eller selskabs identificerbar data om fiskerierhvervet i Grønland. Forudsætningen for at benytte statistikbanken som formidlingskanal er, at leverandørerne lever op til visse betingelser for kvalitet og uafhængighed, og at tabellerne indeholder en tydelig kildeangivelse, og at der er tale om tabeller, som opdateres løbende, og minimum en gang om året.

Begrundelsen for at offentliggøre fiskerioplysninger er, som udgangspunkt, befolkningens krav på at vide hvem der har fået tildelt kvoter fra samfundets fælles ressource samt hvordan fiskerierhvervet udnytter den fælles ressource. Øget åbenhed i forbindelse med offentliggørelse af fiskerioplysninger forventes ligeledes at afmystificere forholdene i fiskeriet samt udrydde myter og mistilid. Fuld åbenhed kan ligeledes bidrage til informationer om øget samfundskontrol af fiskeriet.

1. **Juridiske overvejelser**

*Hvad er lovgrundlaget i dag i fiskeriloven til at indsamle og offentliggøre data – er der behov for ændringer for at leve op til forslaget til principperne*

Lovgrundlaget for indsamling og offentliggørelse af data findes i § 25, stk. 1 og 2 i Landstingslov nr. 18 af 31. oktober 1996 om fiskeri med senere ændringer.

Det følger af § 25, stk. 1, at ”*Naalakkersuisut kan til brug for administration af Inatsisartutloven, herunder til statistik- og analyseformål, samt i kontroløjemed, fastsætte regler, hvorefter den der ejer, eller den der råder over, grønlandske fartøjer, jf. § 6, stk. 1, udenlandske fartøjer, jf. § 7, stk. 1, produktionsanlæg med videre i Grønland pålægges, at afgive oplysninger om fartøjer, redskaber og øvrigt materiel, fiskeri, fangst, omladninger, egenproduktion ombord, landinger og omsætning med videre. Oplysningspligten gælder alle oplysninger af teknisk, økonomisk og driftsmæssig karakter*.”

Det fremgår af stk. 2, at ”*Naalakkersuisut kan offentliggøre statistiske oplysninger efter stk. 1 samt statistiske oplysninger vedrørende tilladelser udstedt i medfør af Inatsisartutloven eller regler fastsat i medfør heraf*.”

Det følger af bemærkningerne til § 25, stk. 1, at loven har som hovedformål at give hjemmel til indhentelse af oplysninger til brug for bl.a. pengestrømanalyser inden for det grønlandske fiskeri, og til brug for kontroløjemed samt som et redskab til at opdatere fiskeripolitikken og fiskeriforvaltningstiltag. Det følger særskilt af bemærkningerne til § 25, stk. 1, at indsamling af oplysninger bl.a. har til formål, at der kan fastsættes regler med henblik på indhentelse af oplysninger, dels til vurdering af den eksisterende og eventuelle fremtidige ressource-renteafgift i det grønlandske fiskeri, dels til biologisk brug, dels til at fremskaffe viden om fiskerierhvervet som helhed, dels til brug for planlægning af erhvervets produktionsside og dels til brug i kontroløjemed. Adgangen til indsamling af oplysninger om det grønlandske fiskeri er bred, og giver ikke anledning til bemærkninger i forhold til en ændring af bestemmelsen. I praksis har Naalakkersuisut udstedt Selvstyrets bekendtgørelse nr. 11 af 1. august 2017 om indberetning af produktionsmæssige og økonomiske oplysninger vedrørende erhvervsmæssigt fiskeri og produktionsanlæg på land efter fiskerilovens § 25. Med denne bekendtgørelse er den, der driver erhvervsmæssigt fiskeri pålagt en oplysningspligt.

For så vidt angår offentliggørelse af data vedrørende det grønlandske fiskeri, følger det bl.a. af bemærkninger til § 25, stk. 2, at formålet med bestemmelsen er, at der tillades offentliggørelse af relevante oplysninger inden for fiskeriet, landinger og omladninger. Eksempelvis offentliggørelse af oplysninger om udstedte licenser og om de enkelte fartøjers fangster ved licensbetinget fiskeri.

I praksis har Naalakkersuisut haft en forsigtig tilgang til offentliggørelse af fiskerirelaterede oplysninger, og har ikke udstedt særskilte regler om offentliggørelse af oplysninger. Dette skyldes, at der har været en praksis for ikke at offentligøre oplysninger af fiskerirelateret karakter før der er opnået samtykke fra fiskeriets parter. I lovens § 25, stk. 2 er der udtrykkelig hjemmel til at offentliggøre resultater, som er indsamlet efter § 25, stk. 1. Der er således bred adgang til, at Naalakkersuisut kan offentliggøre statistiske oplysninger - det forudsætter dog, at der er et politisk ønske herom.

*Gennemgang af legale forhold for transparens, herunder hvordan et ønske om øget transparens kan ske under iagttagelse af databeskyttelseshensyn og persondataloven*

Med henvisning til lovgrundlaget for indsamling og offentliggørelse af data er det juridiske grundlag tilstrækkeligt for øget transparens i det grønlandske fiskeri. Ved udnyttelse er der dog en række hensyn, som bør iagttages, bl.a. databeskyttelseshensyn efter persondataloven for Grønland[[1]](#footnote-1), i tilfælde af offentliggørelse af personhenførbare oplysninger. Loven finder som hovedregel kun anvendelse ved behandling af personhenførbare data ved fysiske personer.

Det følger bl.a. af persondataloven, at behandling af oplysninger skal være i overensstemmelse med god databehandlingskik § 5, stk. 1, og at indsamling og behandling (offentliggørelse) af data kun må ske ved udtrykkeligt angivne og saglige formål, jf. § 5, stk. 2. Ydermere fremgår det af § 6, stk. 1, nr. 5, at behandling af personhenførbare data må finde sted, såfremt behandling er nødvendig af hensyn til udførelsen af en opgave i samfundets interesse.

I nogle tilfælde gælder persondataloven for Grønland ikke eller kun i begrænset omfang. Reglerne for behandling af personhenførbare oplysninger efter persondataloven for Grønland gælder ikke, såfremt reglerne for databehandling findes i en anden lov, der giver den registrerede bedre rettigheder end efter persondataloven, eller hvis en anden lov klart bestemmer, at persondataloven eller dele heraf ikke skal gælde på et bestemt område.

1. **Kommissionens foreløbige overvejelser**

Det anbefales, at

det politiske ønske om øget transparens i fiskeriets data fastsættes ved lov,

der bør udarbejdes klare principper og metoder for dataindsamling,

der bør sikres en automatisering af processerne, så data kan leveres ved hjælp af digitale skemaer via internettet, hvor data lagres direkte og der herigennem opnås administrativ forenkling, og

de i afsnit 1b og 2b foreslåede supplerende data til henholdsvis forvaltningsformål og til brug for offentligheden om fiskeriet bør indgå i de videre overvejelser.

Til det videre arbejde hermed kan der blandt andet findes inspiration i den islandske fiskerilovgivning, jf. nedenstående:

Det juridiske grundlag for offentliggørelse af fiskerirelaterede oplysninger findes i den islandske Lov om fiskeriforvaltning i Island fra 2006, Lov om fiskeridirektoratet i Island fra 1992 og Lov om behandling af havets ressourcer fra 1996.

Det følger bl.a. af formålsbestemmelsen til den islandske Lov om fiskeriforvaltning, at ”*De fiskeressourcer, der findes og udnyttes i de islandske farvande, er den islandske nations fælles ejendom*. *Formålet med denne lov er at fremme bæredygtighed og effektiv udnyttelse af ressourcerne og derved sikre solid beskæftigelse og bosættelse i landet. Tildeling af fiskerirettigheder i henhold til loven sikrer ikke ejerret eller varig brugsret over ressourcerne”.*

Med hjemmel i denne bestemmelse fik en interesseorganisation i Island i 2010 direkte adgang til samtlige fiskerioplysninger hos det islandske fiskeridirektorat i forhold til data opdelt på den enkelte kvoteejer/licensejer. Datatilsynet henviste til formålsbestemmelsen i lov om fiskeriforvaltning, om at ressourcen er samfundets fælleseje, og havde på baggrund af formålsbestemmelsen ingen indvendinger imod at organisationen fik fuld adgang til databasen.

Paragraf 2 i Lov om Fiskeridirektoratet i Island fastslår at det islandske fiskeridirektorat står for indsamling, bearbejdning og formidling af oplysninger i forbindelse med fiskeriet i Island.

I Lov om behandling af havets ressourcer pålægges fiskeridirektoratet bl.a. at direktoratet skal udarbejde og offentliggøre en årlig oversigt over fiskerflådens fangstsammensætning for det enkelte kvoteår. Med hjemmel i denne bestemmelse er det islandske fiskeri fuldt transparent, og der offentliggøres årligt en oversigt over fiskerirelaterede data, som alle borgere har adgang til.

1. Anordning om ikrafttræden for Grønland af lov om behandling af personoplysninger. [↑](#footnote-ref-1)